Kiriku tänav

Kiriku tänav on tänav Tallinnas Kesklinna linnaosas Vanalinna asumis Toompea allasumis.

Kiriku tänav jääb Toom-Kooli tänava ja Toom-Rüütli tänava vahele. Tänava pikkus on umbes 70 meetrit.

Hoonestus
Tänava lõunaküljel asub Tallinna toomkirik.
Kiriku 2 // Kiriku põik 1 varaklassitsistlik aadlielamu on ehitatud tõenäoliselt 18. sajandi lõpukümnenditel Ingliste, Hõreda ja Raikküla mõisate omaniku ja riiginõunik Friedrich von Stahli tellimusel. Hiljem kuulus hoonestus Riisipere mõisa omanik parun von Stackelbergile ja paruness Julie von Rosenile (sünd. von Stackelberg) ning jäi sestpeale Rosenite suguvõsa valdusse. Hoone on ehitismälestis.
Kiriku 6 on Toompea loodenõlval asuv kõrge kelpkatusega kahekorruseline elamu, millel on fassaadi seinapinnast üle 6 m eenduv 2-korruseline eeskoda ja selle kohal kolmnurkfrontoon, millel ruudukujuline reljeeftahvel värvilise Stackelbergide vapiga. Elamuks ehitatud hoone valmis 17. sajandi teisel poolel. Varem asus samal kohal ühekorruseline hoone, mille säilinud keldrid võivad pärineda 16.–17. sajandist.  Hoone all on varaemad ristvõlvidega keldrid ja kahel pool peahoone esifassaadi olid krundi mõlemal küljel tallid-tõllakuurid. Hoone Kiriku 6 kuulus 1811. aastast Roosna-Alliku mõisast pärit Stackelbergide perekonnale. Hoone on ehitismälestis ning seal asub ka üheksa vallasmälestist: viis kroonlühtrit, kaks trümoopeeglit, üks kappkell ja üks maal.

1924. aastal asus hoonesse Leedu saatkond, 1929. aastast ka Tšehhoslovakkia vabariigi nõunik, kes tegutsesid hoones kuni 1938. aastani. Saksa okupatsiooni ajal (1941–1944) tegutses hoones Eesti Omavalitsuse Majandus- ja Rahandusdirektoorium. 1945. aastal anti maja Eesti NSV Toiduainete Tööstuse Ministeeriumile, 1957. aastal Eesti NSV Kaubandusministeeriumile. 1964. aastast tegutses hoones Majandusajaloo Muuseum. 1998. aastal andis Vabariigi Valitsus hoone Kiriku 6 Eesti Tööandjate Keskliidu kasutusse ning lisaks ETKL-ile kolisid majja ka mitmed majandusharuliidud ja maja nimetati Tööandjate Majaks.

Ajalugu 
Kiriku tänav Tallinnas on kandnud ajalooliselt nimetusi  - saksa keeles Kirchenstraße, Kirchengasse, vene keeles Церковная ул. Tänav kandis kuni 1950. aastani nime Kiriku tänav ning Eesti NSV ajal aastatel 1950–1989 nime Raamatukogu tänav. Nimi Kiriku tänav ennistati 1989. aastal.

Vaata ka
Kiriku põik

Viited

Välislingid

Tallinna vanalinna tänavad
Toompea